## Pravilnik o sigurnosnim zahtjevima za pirotehnička sredstva za zabavu i tehničku namjenu

### NN 146/2005 (12.12.2005.), Pravilnik o sigurnosnim zahtjevima za pirotehnička sredstva za zabavu i tehničku namjenu

# MINISTARSTVO UNUTARNJIH POSLOVA

**2745**

Na temelju članka 28. stavka 2. Zakona o
eksplozivnim tvarima (»Narodne novine« 178/04) ministar unutarnjih poslova
donosi

## PRAVILNIK

### O SIGURNOSNIM ZAHTJEVIMA ZA PIROTEHNIČKA SREDSTVA ZA ZABAVUI TEHNIČKU NAMJENU

I. OPĆE ODREDBE

Članak 1.

Ovim Pravilnikom propisuju se sigurnosni
zahtjevi koje moraju ispuniti pirotehnička sredstva za zabavu i tehničku namjenu
(u daljnjem tekstu: pirotehnička sredstva) glede mase, kemijskog sa­sta­va,
vrste materijala, jačine zvuka, dometa, vremena aktiviranja, učin­kovitosti i drugih značajki
te uvjeti za njihovu podjelu.

Članak 2.

Pojmovi koji se koriste u ovom Pravilniku imaju
sljedeće zna­čenje:

– *promet
pirotehničkih sredstava* je uvoz, prodaja i ustupanje radi daljnje prodaje
te skladištenje pirotehničkih sredstava za zabavu i tehničku namjenu. U smislu
ovog Pravilnika ne smatra se prometom prodaja na malo pirotehničkih sredstava
za zabavu raz­re­da I i II.

– *jedinično
pirotehničko sredstvo* je pirotehničko sredstvo koje je zadovoljilo
ispitivanja i na propisan način obilježeno, a svojim djelovanjem stvara
određeni zvučni, svjetlosni i/ili dimni učinak.

– *jedinično
pakiranje* je više pojedinih pirotehničkih sredstava zapakiranih u
originalnu ambalažu namijenjenih za maloprodaju i koji su označeni sukladno
odredbama Pravilnika o načinu označava­nja
eksplozivnih tvari.

– *priručno
skladište* je prostorija gdje se mogu smjestiti piro­tehnička
sredstva i druge eksplozivne tvari uz uvjet da ukupna količina eksplozivne
smjese ne prelazi 30 kg, odnosno da ukupna masa svih pirotehničkih sredstava ne
prelazi 150 kg;

– *maloprodaja
pirotehničkih sredstava* je prodaja jediničnog pirotehničkog sredstva ili
jediničnog pakiranja kupcu u prodavaonicama, štandovima, pokretnim radnjama i
drugim prodavaonicama koje prema Zakonu o eksplozivnim tvarima mogu prodavati piroteh­nička sredstva;

– *vrijeme
kašnjenja prilikom aktiviranja pirotehničkog sred­stva*
je vrijeme koje protekne od trenutka paljenja inicijalne smjese do trenutka
pojave prvog efekta-svjetla, dima eksplozije, pokretanja ili polijetanja
pirotehničkog sredstva.

– *pirotehnička
smjesa* je smjesa takvog kemijskog sastava da gorenjem stvara određeni efekt
(pucajući, svjetlosni, goreći, iniciraju­ći, dimni
ili dr.), a može biti:

– pirotehnička smjesa za stvaranje učinka

– inicijalna pirotehnička smjesa

– pirotehnička smjesa za pogon pirotehničkog
sredstva

– *inicijalna
smjesa* je pirotehnička smjesa koja izgaranjem izaziva paljenje pirotehničke
smjese koja aktivira pirotehničko sredstvo.

II. SIGURNOSNI ZAHTJEVI
ZA PIROTEHNIČKA SREDSTVA

Članak 3.

Pirotehnička sredstva moraju zadovoljavati opće
i posebne sigurnosne zahtjeve.

*a) Opći zahtjevi za pirotehnička sredstva za zabavu*

Članak 4.

Opći zahtjevi za pirotehnička sredstva za zabavu
su:

1. Pirotehničko sredstvo mora biti tako
napravljeno da je pri namjenskoj (prema uputama) uporabi sigurno

2. Pirotehničko sredstvo mora biti otporno i
zaštićeno originalnom ambalažom proizvođača tako da je pri normalnom rukovanju,
odnosno prijevozu, zajamčena sigurnost

3. Vrsta paljenja pirotehničkog sredstva mora
biti jasno prepoznatljiva ili vidljiva iz etikete, a mjesto paljenja mora biti
jasno vidljivo

4. Pirotehničko sredstvo mora biti osigurano od
neželjenog zapaljenja odgovarajućim načinom i oblikom pakiranja ili
odgovarajućom konstrukcijom proizvoda. Ovaj se zahtjev smatra ispunjenim ako se
pirotehnička sredstva prodaju u jediničnom pakiranju

5. Pirotehničko sredstvo pri namjenskoj uporabi
ne smije prouzročiti nikakva opasna raspucavanja

6. Pirotehničko sredstvo mora biti konstruirano
tako da pri normalnom radu i u slučaju nezgode ne zagadi okoliš.

*b) Posebni zahtjevi za pirotehnička sredstva za zabavu*

Članak 5.

Posebni zahtjevi za pirotehnička sredstva I.
razreda su:

1. Zajednička masa pirotehničke smjese (paljenje
i punjenje za proizvodnju učinka) u pojedinom pirotehničkom sredstvu ne smije
prelaziti 3 g, osim prskalice 10 g i male fontane 5 g. Kod amorcesa,
praskavo punjenje ne smije sadržavati olovne spojeve. Mala petarda smije
sadržavati najviše 0,3 grama pirotehničke smjese za izazivanje zvučnog učinka.
Ukupno može imati do tri učinka. Vanjski promjer male petarde može biti do 5 mm
+/– 20 %, a dužina može biti do 50 mm

2. U pojedinom proizvodu, osim amorces za dječje pištolje i naboje koji eksplodiraju pod
nogama (nagazna praskalica),
pucajuća smjesa smije sadržavati najviše 0,5 grama
nitroceluloze u obliku kolodijeve vune (vate) sa
sadržajem dušika od najviše 12,6 % ili najviše 2,5 miligrama srebrnog fulminata

3. Pucajuće smjese amorcesa za dječje pištolje i nagazna
praskalica mogu sadržavati spojeve s kloratnim ili perkloratnim
udjelom, a količina pucajuće smjese ne smije biti
veća od 7,5 miligrama po amorcesu ili nagaznoj praskalici. Srebrni fulminat i slične tvari nisu dopuštene u ovim pirotehničkim
sredstvima

4. Aktiviranje pirotehničkog sredstva paljenjem
ili struganjem, a koje ima pucajući ili gibajući učinak, smije nastupiti od tri
do šest (3-6) sekundi od trenutka paljenja inicijalne smjese, odnosno fitilja

5. Kod plastičnih amorcesa
pucajuća smjesa u kapicama mora biti podložena i
pokrivena pogodnim materijalom

6. Kod pirotehničkih sredstava s pucajućim učinkom jakost zvu­ka
ne smije prelaziti 105 dB mjereno na udaljenosti 1, m od mjesta eksplozije, na
visini 1 m od poda, dok se ispitivani uzorak nalazi na podu

7. Redenik ne smije sadržavati više od 7,5 g
ukupnog eksploziv­nog sadržaja, a svaki pojedinačni
pirotehnički element ne smije imati više od 0,8 g eksplozivnog sadržaja

8. Rakete nisu dopuštene u ovom razredu.

Članak 6.

Posebni zahtjevi za pirotehnička sredstva II.
razreda su:

1. Zajednička količina svih pirotehničkih smjesa
u pirotehnič­kom sredstvu je najviše 50 g, osim:.

a) U mnogocijevnim vatrometnim kutijama količina pirotehnič­ke smjese u jednoj cijevi može biti najviše 20 grama, a
ukupna koli­čina pirotehničke smjese najviše 500
grama. Unutarnji promjer cijevi kod mnogocijevnih vatrometnih kutija može biti do 30 mm

b) Ukupna količina pirotehničke smjese u
pirotehničkom sredstvu naziva »fontana« može biti najviše 250 grama

c) Ukupna količina pirotehničke smjese u
pirotehničkom sredstvu naziva »vulkan« može biti najviše 500 grama

d) Ukupna količina pirotehničke smjese bengalski
prašak može biti najviše 2 500 g

2. U raketama ukupna količina pirotehničke
smjese može biti najviše 75 grama

3. U jednom pirotehničkom sredstvu, pirotehnička
smjesa za pucajuće efekte može sadržavati:

a) Petarde do 6 g pirotehničke smjese,

b) Žabice do 5 g pirotehničke smjese,

c) Redenici do 25 g pirotehničke smjese, odnosno
6 g po elementu, ali za nitratno-metalne smjese do 1
g i perkloratno-metalne smjese do 0,5 g po elementu,

d) Party Knaller može imati do 0,1 g perkloratno-metalne
piro­tehničke smjese

4. Ako je obloga petardi i sličnih pucajućih tijela izrađena od lijepljenog papira, stijenke smiju biti debele najviše 3,5 mm, a ako je od
drugog materijala, učinci ne smiju biti opasniji nego od navedenog lijepljenog
papira navedene debljine

5. Aktiviranje pirotehničkog sredstva, osim mnogocijevnih va­tro­metnih
kutija, fontana, vulkana i raketa, može nastupiti od tri do šest (3-6) sekundi
od trenutka zapaljenja inicijalne smjese, odnosno fitilja, osim kod proizvoda
kod kojih vremenski pomak nije potreban

a) Aktiviranje mnogocijevnih
vatrometnih kutija, fontana, vulkana i raketa može
nastupiti od pet do trinaest (5-13) sekundi od trenutka zapaljenja inicijalne
smjese, odnosno fitilja

6. Rakete, vatrometne
bombe i drugi pirotehnički predmeti koji lete u zrak moraju letjeti tako visoko
da njihovi ostaci ne padaju zapaljeni na zemlju, ali ne više od 120 m te ne
smiju izgoriti ili eksplodirati ispod visine od 20 m.
Pojedinačne krhotine moraju biti bezopasne i ne smiju biti teže od 60 g,a štap
za stabilizaciju leta rakete treba padati položeno

7. Pirotehnička sredstva s pucajućim
učinkom, pri propisanoj uporabi, ne smiju stvarati opasne krhotine niti
rasprsnute krhotine smiju letjeti više od 8 m od mjesta eksplozije

8. Pirotehnička sredstva s pucajućim
učinkom ne smiju stvarati goreće ili tinjajuće
rasprsne krhotine, dok jakost zvuka ne smije prelaziti 120 dB mjereno na
udaljenosti od 8 od mjesta eksplozije na visini od 1 m od zemlje, dok se
ispitivani uzorak nalazi na zemlji, odnosno u zraku

9. Pirotehničko sredstvo »zmijica« ne smije se
dignuti u zrak vi­še od 1 m, a »dvobojci«
moraju biti tako napravljeni da mogu le­tjeti samo
usmjereno.

Članak 7.

Posebni zahtjevi za pirotehnička sredstva III.
razreda su:

1. Količina pirotehničke smjese jednog
pirotehničkog sredstva smije iznositi:

– za rakete do 300 g pirotehničke smjese,

– za fontane do 750 g pirotehničke smjese,

– za mnogocijevne vatrometne kutije do 3 000 g pirotehničke smjese, s
maksimalnim punjenjem po cijevi do 40 g.

– za petarde do 10 g pirotehničke smjese,

– za vodopade do 1 200 g pirotehničke smjese,

– za redenike do 250 g, odnosno do 10 g po
elementu,

– petarde s bljeskom do 10 g nitratno-metalne
smjese, odnosno do 5 g perklorat-metalne smjese

– za rimske svijeće do 2.000 g pirotehničke
smijese, odnosno maksimaslno 200 g po efektu (pucnju)

2. Vrijeme kašnjenja je od 5 – 13 sekundi

3. Složeno pirotehničko sredstvo, osim
»svjetleće slike«, ne smije sadržavati više od 12 pojedinačnih dijelova

4. Praskava pirotehnička smjesa jednog
pirotehničkog sredstva ne smije sadržavati više od 100 grama crnog baruta ili
50 grama neke druge nitratne smjese

5. U pojedinačnom dijelu složenog pirotehničkog
sredstva ne smije, u pucajućoj smjesi, biti sadržano
više od 15 grama baruta ili 6 grama nitratnog pucajućeg punjenja (ili 10 g nitratno-metalne
smjese ili 5 g perikloratno-metalne smjese)

6. U pucajućoj smjesi
rakete ne smije biti više od 40 grama baruta ili 20 grama nitratne
pucajuće smjese

7. Bljeskajuće pucajuće
bombe ne smiju, osim pogonske pirotehničke smjese, sadržavati više od 50 grama
smjese nitrat-sumpor-aluminij

8. Pirotehnička sredstva s pucajućim
učinkom, osim raketa, pri propisnoj uporabi, ne smiju stvarati opasne krhotine
koje ne smiju letjeti više od 15 m od mjesta eksplozije

9. Rakete, vatrometne
bombe i drugi pirotehnički predmeti koji lete u zrak moraju letjeti tako visoko
da njihovi ostaci ne padaju zapaljeni na zemlju, ali ne više od 180 m.
Pojedinačne krhotine moraju biti bezopasne i ne smiju biti teže od 60 g, a štap
za stabilizaciju leta rakete treba padati položeno

10. »Dvobojci« moraju
biti ustrojeni tako da lete samo usmjereno

11. Pirotehnička sredstva s pucajućim
učinkom ne smiju stvarati goreće ili tinjajuće
rasprsne krhotine, dok jakost zvuka ne smije prelaziti 120 dB mjereno na
udaljenosti od 15 m od mjesta eksplozije na visini od 1 m od zemlje, dok se
ispitivani uzorak nalazi na zemlji, odnosno u zraku.

Članak 8.

Posebni zahtjevi za pirotehnička sredstva IV.
razreda su:

1. Količina pirotehničke smjese jednog
pirotehničkog sredstva smije iznositi:

– za rakete do 500 g pirotehničke smjese,

– za fontane do 1 000 g pirotehničke smjese,

– za mnogocijevne vatrometne kutije do 10.000 g pirotehničke smjese,

– za vodopade do 1 500 g pirotehničke smjese,

– za petarde s bljeskom do 15 g nitratno-metalne smjese, odnosno do 10 g perklorat-metalne smjese

2. Vrijeme kašnjenja je od 5 – 13 sekundi

3. U pucajućoj smjesi
rakete ne smije biti više od 50 g baruta ili 30 g nitratne
pucajuće smjese

4. Rakete, vatrometne
bombe te efekti iz mnogocijevnih kutija te rimskih
svijeća moraju letjeti u zrak tako visoko da iskre ili njihovi ostaci ne padaju
zapaljeni na zemlju, ali ne više od 250 m

5. Rakete moraju letjeti usmjereno i stabilno
bez skretanja te ne smiju eksplodirati ili izgoriti
ispod visine od 20 m

6. Pirotehnička sredstva s pucajućim
učinkom na smiju stvarati goreće i tinjajuće rasprsne
krhotine

7. Jakost zvuka ne smije prelaziti 120 dB
mjereno na udaljenosti od 15 m mjereno na horizontalnoj udaljenosti od mjesta
eksplozije, na visini 1 m iznad tla.

*c) Opći zahtjevi za pirotehnička sredstva za tehničku
namjenu*

Članak 9.

Opći zahtjevi za pirotehnička sredstva za
tehničku namjenu (razred T1 i T2)
su:

1. Pirotehnička smjesa u pirotehničkim
sredstvima ne smije biti samozapaljiva

2. Tijekom zagrijavanja pirotehničkog sredstva,
od 48 sati pri temperaturi od 75 0C svojstva smjese se ne smiju toliko
promijeniti da bi se povećala opasnost pri uporabi ili došlo do utjecaja na samo
pirotehničko sredstvo

3. Pirotehničke smjese u pirotehničkim
sredstvima ne smiju sadržavati amonijeve soli i amine zajedno sa kloratima te
metale, antimon(III)-sulfid ili kalijev heksacijanoferat
(II) zajedno sa kloratima, izuzev ako dopuštena
primjena amonijevih soli i amina
zajedno sa kloratima u smjesama za dobivanje dima
prilikom slaganja bude postojana. Ako neko pirotehničko sredstvo sadrži više
dopuštenih punjenja, onda se ona moraju tako poredati da ne nastanu smjese
prethodno navedenih vrsta

4. U praskavim punjenjima dopušteni su crni
barut, druge nitratne mješavine, nitroceluloza sa
sadržajem dušika od maksimalno 12,6 % i perkloratne
mješavine.

*d) Posebni zahtjevi za pirotehnička sredstva za tehničku
namjenu*

Članak 10.

Posebni zahtjevi za pirotehnička sredstva za
tehničku namjenu-razred T1 su:

1. Pirotehnička sredstva namijenjena za
proizvodnju dima ili magle ne smiju:

a) sadržavati više od 1 kg punjenja

b) sadržavati punjenja za dim i maglu čije
vrijeme gorenja iznosi manje od 60 sekundi za 0,1 kg

c) prilikom nenamjerne eksplozije rasprskavati
se na teške komade ili komade koji mogu ozlijediti čovjeka

2. Pirotehnička svjetla i baklje koje služe za
osvjetljavanje kao signalna sredstva ne smiju:

a) sadržavati više od 0,5 kg punjenja

b) sadržavati svjetleća punjenja čije vrijeme
izgaranja iznosi manje od 60 sekundi za 0,1 kg

c) prilikom nenamjerne eksplozije rasprskavati
se na teške komade ili komade koji mogu ozlijediti čovjeka

3. Pirotehnička sredstva za proizvodnju zvučnih efekata
ne smiju, kao praskavo punjenje, sadržavati više od 10 g crnog baruta ili 0,8 g
praskavog kalijevog perklorat-aluminija

4. Pirotehnička sredstva namijenjena za borbu
protiv štetnika i zaštitu bilja ne smiju:

a) sadržavati praskavo punjenje i ne više od 1
kg aktivne supstance

b) sadržavati aktivne supstance čije vrijeme
izgaranja iznosi manje od 60 sekundi za 0,1 kg

c) prilikom nenamjerne eksplozije rasprskavati
se na teške komade ili komade koji mogu ozlijediti čovjeka

5. Rakete ne smiju sadržavati više od 20 g
pogonskog punjenja

6. Pirotehnička sredstva s toplinskim učinkom
ili predmeti koji služe za paljenje ne smiju sadržavati više od 10 g te ne
smiju eksplodirati pod utjecajem udarca ili požara

7. Za pirotehnička sredstva »čepove-praskavce« vrijede slijedeći zahtjevi:

a) smiju se sastojati samo od prirodnog pluta
ili od mase slične prirodnom plutu,

b) ova tijela moraju biti visoka 15 mm ± 1 mm,
na dnu moraju imati promjer 16 mm, na gornjoj površini promjer od 14 mm kao i centrično smješteno cilindrično udubljenje od 7,5 mm ± 1 mm
te od 7 mm promjera za prihvat kartonske čašice

c) kartonska čašica za prihvat praskavog
punjenja ne smije ispasti niti olabaviti

d) praskavo punjenje smije se sastojati samo od
kalijevog klorata, fosfora, krede i vezivnog
sredstva. Vezivno sredstvo mora reagirati neutralno te biti tako naneseno da se
ne kruni. Njegov slog mora prilikom ispaljivanja osigurati razlaganje tijela.

e) »čep-praskavac«
smije sadržavati od 0,04 g do 0,06 g praskavog punjenja

f) šuplji prostor, u kojem se nalazi praskavo
punjenje, mora biti prekriven pokrovnim listićima od otpornog papira.

Članak 11.

Posebni zahtjevi za pirotehnička sredstva za
vatromete na pozornicama-razred T1, su uz zahtjeve navedene u članku 10. stavku
1., točkama 1. do 6. ovog Pravilnika, su:

1. Pirotehnička sredstva namijenjena za
proizvodnju dima ili magle ne smiju:

a) razvijati visokootrovne
ili jako nagrizajuće tvari

b) prilikom izgaranja prouzročiti dodatne
opasnosti putem žara, temperature, iskre ili vatre

c) sadržavati tvari koje stvaraju čađu

d) se spaljivati na mekoj i labavoj podlozi

2. Pirotehnička svjetleća sredstva ne smiju:

a) razvijati visokootrovne
ili jako nagrizajuće tvari

b) prilikom izgaranja prouzročiti dodatne
opasnosti putem žara, temperature, iskre ili vatre

c) sadržavati tvari koje stvaraju čađu

d) stvarati opasne iskre ili kapave
mrlje kad se drže u ruci

e) držati se u ruci ako nije osigurano bezopasno
rukovanje pomoću ručke

3. Pirotehnička sredstva koja rasipaju iskre ne
smiju:

a) stvarati opasne krhotine prilikom nenamjerne
eksplozije

b) imati doseg iskre dalji od 5 m i trajanje
gorenja iskre dulji od 20 sekundi

c) sadržavati pirotehničko punjenje veće od 50 g

d) sadržavati eksplozivne smjese od barijevog
nitrata, sumpora i aluminija

e) razvijati produkte izgaranja ili iskre koji
bi izvan dosega iskrenja mogle zapaliti lakozapaljive materijale (zapaljive
tekućine i plinove)

4. Pirotehnička sredstva od nitroceluloze
(maksimalno 12,6 % N), posebice prerađena u vunu (vatu), papir i vrpce ne
smiju:

a) prilikom čuvanja sadržavati manje od 25 %
vlage

b) biti originalno pakirana teže od 50 g (odnosi
se na suhe tvari)

5. Pirotehnička sredstva sa zvučnim djelovanjem:

a) koja se pale, moraju posjedovati odgođeno
paljenje koje može odstupati maksimalno 1 sekundu od srednje vrijednosti

b) ne smiju stvarati opasne krhotine koje se ne
smiju raspršiti više od 8 m od mjesta eksplozije

c) prilikom eksplozije ne smiju stvarati
zapaljive ili tinjajuće krhotine

d) jačina zvuka prilikom eksplozije ne smije
prelaziti 115 dB na udaljenosti od 8 m, na visini 1 m od podloge na kojoj je
eksplodiralo pirotehničko sredstvo

6. Pirotehnička sredstva za stvaranje bljeska:

a) ne smiju posjedovati omotač koji prilikom
propisane uporabe stvara opasne krhotine

b) moraju se paliti samo električno

c) ne smiju svojim iskrama ili krhotinama
prouzročiti opasnost od požara

d) ne smiju sadržavati više od 15 g eksplozivnog
punjenja

Druga pirotehnička sredstva koja se koriste za
vatromete na pozornicama ne smiju imati dijelove koji bi ih svojim učinkom
činili opasnijim od sredstava navedenih u stavku 1. ovog članka.

Članak 12.

Signalna pirotehnička sredstva s pogonom na
eksplozivno punjenje, pirotehničko punjenje za primjenu u uređajima za jednokrat­no ispaljivanje i pirotehnička sredstva koja se
koriste za vatromete na pozornicama, a koja su opasnija od sredstava
razvrstanih u razred T1, razvrstavaju se u razred T2
i moraju ispunjavati samo opće zahtjeve navedene u članku 9. ovog Pravilnika.

*e) Zahtjevi za pirotehničke predmete koji služe za paljenje
pirotehničkog sredstva*

Članak 13.

Zahtjevi za pirotehničke predmete koji služe za
paljenje piroteh­ničkih
sredstava su:

1. Upaljači za pirotehnička sredstva (razred T2):

a) moraju, prilikom propisane uporabe, biti
sigurni za rukova­nje

b) moraju biti otporni i originalnim pakovanjem
proizvođača tako zaštićeni da se prilikom rukovanja ili prometa ne smanji sigur­nost rukovanja

c) uskladištenjem, pri temperaturi od 75 0C na
eksplozivnom punjenju i samom upaljaču ne smiju nastati promjene koje ukazuju
na povećanu opasnost. Kod električnih upaljača ne smije doći do promjena
mehaničkih i električnih svojstava

d) sastavni dijelovi različitih eksplozivnih
punjenja ne smiju stupiti u međusobnu reakciju koja bi dovela do samozapaljenja ili izazvala povećanje opasnosti.

2. Fitilji za pirotehnička sredstva (fitilji za
vatromet, razred T1):

a) vrijeme gorenja fitilja za vatromete,
prilikom isporuke te nakon dvotjednog ili četverotjednog skladištenja, smije
odstupati od srednje vrijednosti za ± 5 %

b) prosječno vrijeme gorenja fitilja za
vatromete smije, nakon 48-satnog uskladištenja pri temperaturi od 75 0C,
odstupati od prosječnog vremena gorenja za ± 5 %, koja se dobiju prilikom
ispitivanja koja se provode kako je definirano u točki 2a. ovog stavka

c) prosječno vrijeme gorenja vodootpornih
fitilja smije, nakon 24-satnog stajanja pod vodom, odstupati od prosječnog
vremena gorenja za ± 5 %, koje se dobije prilikom ispitivanja koja se provode
kako je definirano u točki 2a. ovog stavka.

3. Štapin za pirotehnička sredstva razred (T1):

a) mora biti otporan na uobičajeno mehaničko
rukovanje

b) mora biti pouzdano upaljiv

c) vrijeme gorenja štapina mora odgovarati
zahtjevima pod a) i b) točke 2. ovoga stavka.

4. Gorive svijeće za pirotehničke svrhe i
pirotehničke šibice (razred T1):

a) moraju biti pouzdano upaljive, jednakomjerno
sagorijevati te pouzdano pripaljivati fitilje za vatromet ili pirotehničke, termitne i druge mase

b) prilikom propisne uporabe ne smiju stvarati
opasne krhotine te moraju udovoljavati zahtjevu iz točke 1b. ovog stavka.

5. Udarni upaljači i upaljači na trenje za
pirotehničke svrhe (razred T2):

a) prilikom paljenja, lančić za paljenje se mora
besprijekorno upaliti, a čahura za paljenje mora biti s lančićem čvrsto
povezana

b) vrijeme sagorijevanja lančića za paljenje
udarnih upaljača ili upaljača na trenje smiju međusobno odstupati za ± 5 %

c) lančić za paljenje mora propisno sagorijevati
i imati moguć­nosti paljenja pirotehničke smjese

d) sredstva za paljenje ugrađena u udarne upaljače
ili upaljače na trenje moraju ispunjavati zahtjeve koji vrijede za ta
pirotehnička sredstva

e) moraju ispunjavati zahtjeve iz točke 4b.
ovoga stavka.

*f) Zahtjevi za eksplozivnu smjesu za tehničke i druge svrhe*

Članak 14.

Zahtjevi za eksplozivne smjese namijenjene za
tehničke, znanstvene, analitičke, medicinske i druge svrhe kao i tvari koje se
koriste kao pomoćne tvari pri proizvodnji kemijskih proizvoda, su:

1. Mješavine moraju biti homogene, dok se tekući
sastojci smiju koristiti samo ako ravnomjerno ovlažuju čvrsto tijelo.

2. Tvari ne smiju biti sklone samozapaljenju. Za vrijeme sedmodnevnog uskladištenja pri
temperaturi od 50 C pod uvjetima gomilanja topline, čiji stupanj utjecaja na
tvar odgovara utjecaju prilikom rukovanja ili prijevoza, u uskladištenom
probnom uzorku ne smije doći do samozagrijavanja
većeg od 3 C. Ukoliko se tvari podvrgavaju oštrijim uvjetima, onda se pokusni
uvjeti glede temperature i vremena uskladištenja moraju odgovarajuće odabrati.

3. Ako eksplozivna tvar ne zadovoljava zahtjeve
iz točke 2. ovoga članka, onda se prilikom rukovanja i prijevoza mora osigurati
održanje temperature pri kojoj ne može doći do samozapaljenja.

Članak 15.

Zahtjevi za pogonska goriva za pirotehnička
sredstva koja lete (rakete, razred T2) su uz dopušteno
odstupanje unutar granica tehničke čistoće sastojaka, i:

1. Svi čvrsti sastojci pogonskog goriva moraju
biti fino i jednakomjerno pomiješani, kako međusobno tako i s tekućim i želatinoz­nim sastojcima

2. Moraju biti neosjetljiva na mehaničke i termičke
uvjete kojim su uobičajeno izloženi prilikom rukovanja i prijevoza, a pri
propisanoj uporabi ne smiju eksplodirati i detonirati

3. Pogonsko gorivo u prešanom ili lijevanom
obliku ne smije sadržavati napukline ili mjehuriće plina

4. Različite eksplozivne tvariu
nekom pirotehničkom sredstvu ne smiju stupiti u međusobnu reakciju koja dovodi
do samozapaljenja

5. Pogonsko gorivo za pirotehnička sredstva čak
i pri nepovoljnim uvjetima skladištenja ne smije pokazati štetne promjene

*g) Zahtjevi za pirotehničke smjese*

Članak 16.

Zahtjevi za pirotehničku smjesu koju sadrži
pirotehničko sredstvo su:

1. Smjesa ne smije biti samozapaljiva

2. Tijekom zagrijavanja pirotehničkog sredstva,
od 48 sati pri temperaturi od 75 C svojstva smjesa se ne smije toliko promijeniti
da bi se povećala opasnost pri uporabi ili došlo do utjecaja na samo
pirotehničko sredstvo.

3. Ako pirotehničko sredstvo sadrži različite
pirotehničke smjese, njihovi sastojci ne smiju, nakon skladištenja od od 72 sata pri temperaturi od 75 C reagirati tako da bi
došlo do samozapaljenja ili neke druge opasnosti.

4. Smjesa ne smije biti izrađena od takvih
sastojaka koji bi je činili nestabilnom ili suviše osjetljivom.

5. Pirotehnička smjesa ne smije sadržavati amonijeve soli i amine zajedno sa
kloratima te metale, antimon(III)-sulfid ili kalijev heksacijanoferat (II) zajedno sa kloratima.
Ako neko pirotehničko sredstvo sadrži više dopuštenih punjenja, onda se oni
moraju tako poredati da ne nastanu smjese prethodno imenovanih vrsta.

6. U punjenjima koja sadrže klorate,
udio klorata ne smije premašivati 70%. U svjetlećim
punjenjima na bazi barijevog klorata, u pištavim
spojevima i u smjesama za čepove-praskavce, kapislima i vrpcama za paljenje (amorces)
sadržaj klorata se smije povisiti do 80 % težine
smjese.

7. Pirotehnička smjesa ne smije biti mehanički
ili kemijski onečišćena, ne smije pokazivati kisele reakcije, ne smije
sadržavati sumpor sa slobodnom kiselinom ili s više od 0,1 % nesagorivih
sastojaka, sumporni cvijet, bijeli (žuti) fosfor i kalijev klorat
s više od 0,15 % sadržaja bromata.

III. PRIJELAZNE I
ZAVRŠNE ODREDBE

Članak 17.

Pirotehnička sredstva, sa identifikacijskim
brojem (UN broj) i klasom opasnosti, na koja se primjenjuju odredbe ovoga
Pravilnika, navedena su u Prilogu 1. koji je tiskan uz ovaj Pravilnik i njegov
je sastavni dio.

Članak 18.

Danom stupanja na snagu ovoga Pravilnika
prestaje važiti Pravilnik o tehničkim zahtjevima za pirotehnička sredstva za
zabavu i o njihovom ispitivanju i nadzoru (»Narodne novine« broj 2/96. i
124/03.).

Članak 19.

Ovaj
Pravilnik stupa na snagu osmog dana od dana objave u »Narodnim novinama«.

Broj:
511-01-52-85617/2-2005.

Zagreb,
5. prosinca 2005.

Ministar

**Ivica Kirin, v. r.**

Prilog 1.

|  |  |  |  |
| --- | --- | --- | --- |
| UN broj | Klasa/razred | Naziv i opis | Napomena |
| 0054 | 1.3G | Patrone, signalne | Proizvodi kojima se iz signalnih pištolja ispaljuju svjetlosni signali u boji ili kakvi drugi signali |
| 0092 | 1.3G | Signalne rakete, površinske | Proizvodi koji sadrže pirotehnič­ke sastojke koji su namijenjeni iluminaciji, identifikaciji, signa­li­zaciji ili upozoravanju |
| 0093 | 1.3G | Signalne rakete, zračne | Vidi objašnjenje pod UN br. 0092 |
| 0191 | 1.4G | Signalni uređaji, ručni | Proizvodi namijenjeni signalizaciji |
| 0192 | 1.1G | Signalni uređaji, željeznica, eksploziv | Vidi objašnjenje pod UN br. 0191 |
| 0194 | 1.1G | Signalni uređaji, opasnost, plovila | Vidi objašnjenje pod UN br. 0191 |
| 0195 | 1.3G | Signalni uređaji, opasnost, plovila | Vidi objašnjenje pod UN br. 0191 |
| 0196 | 1.1G | Signalni uređaji, dimni | Vidi objašnjenje pod UN br. 0191 |
| 0197 | 1.4G | Signalni uređaji, dimni | Vidi objašnjenje pod UN br. 0191 |
| 0312 | 1.4G | Patrone, signalne | Proizvodi namijenjeni ispaljiva­nju signalnih raketa u boji ili drugih signala iz signalnih pi­što­lja |
| 0313 | 1.2G | Signalni uređaji, dimni | Vidi objašnjenje pod UN br. 0195 |
| 0333 | 1.1G | Pirotehnička sredstva za vatromete | Pirotehnička sredstva namijenjena zabavi |
| 0334 | 1.2G | Pirotehnička sredstva za vatromete | Vidi objašnjenje pod UN br. 0333 |
| 0335 | 1.3G | Pirotehnička sredstva za vatromete | Vidi objašnjenje pod UN br. 0333 |
| 0336 | 1.4G | Pirotehnička sredstva za vatromete | Vidi objašnjenje pod UN br. 0333 |
| 0373 | 1.4S | Signalni uređaji, ručni | Vidi objašnjenje pod UN br. 0191 |
| 0403 | 1.4G | Signalne rakete, zračne | Vidi objašnjenje pod UN br. 0092 |
| 0418 | 1.2G | Signalne rakete, površinske | Vidi objašnjenje pod UN br. 0092 |
| 0419 | 1.1G | Signalne rakete, površinske | Vidi objašnjenje pod UN br. 0092 |
| 0420 | 1.1G | Signalne rakete, zračne | Vidi objašnjenje pod UN br. 0092 |
| 0421 | 1.2G | Signalne rakete, zračne | Vidi objašnjenje pod UN br. 0092 |
| 0428 | 1.1G | Pirotehnički proizvodi tehničke namjene | Proizvodi koji sadrže pirotehnič­ke tvari, a tehničke su namjene i koriste se za stvaranje topline, plina ili za kazališne efekte, itd. Pojam ne obuhvaća slijedeće pro­izvode, koji su navedeni odvo­jeno: sve streljivo; patrone, signalne; škare, kabl, eksploziv; pirotehnička sredstva koja se koriste za vatromete; signalne rakete, zračne; signalne rakete, površinske; različiti mehanizmi za pokretanje, eksplozivi; zakovice, eksplozivi; signalni uređaji, ručni; signalni uređaji, opasnost; signalni uređaji, željezničke tračnice, eksploziv; signalni uređaji, dim. |
| 0429 | 1.2G | Pirotehnički proizvodi tehničke namjene | Vidi objašnjenje pod UN br. 0428 |
| 0430 | 1.3G | Pirotehnički proizvodi tehničke namjene | Vidi objašnjenje pod UN br. 0428 |
| 0431 | 1.4G | Pirotehnički proizvodi tehničke namjene | Vidi objašnjenje pod UN br. 0428 |
| 0487 | 1.3G | Signalni uređaji, dimni | Vidi objašnjenje pod UN br. 0194 |
| 0492 | 1.3G | Signalni uređaji, željezničke tračnice, eksploziv | Vidi objašnjenje pod UN br. 0194 |
| 0493 | 1.4G | Signalni uređaji, željezničke tračnice, eksploziv | Vidi objašnjenje pod UN br. 0194 |
| 0503 | 1.4G | Uređaji za napuha­vanje pirotehnič­kih zračnih jastuka, moduli piro­teh­ničkih zračnih jastuka ili retrak­tor pirotehničkih si­gurnosnih pojaseva |  |
| 0193 | 1.4S | Signalni uređaji, željezničke tračnice, eksploziv | Vidi objašnjenje pod UN br. 0194 |
| 0337 | 1.4S | Pirotehnička sredstva za vatromete | Vidi objašnjenje pod UN br. 0334 |
| 0404 | 1.4S | Signalne rakete, zračne | Vidi objašnjenje pod UN br. 0092 |
| 0405 | 1.4S | Patrone signalne | Proizvodi namijenjeni za ispaljivanje signalnih raketa u boji ili drugih signala iz signalnih pištolja, itd. |
| 0432 | 1.4S | Pirotehnički proizvodi ili tehničke namjene |  |

Pravilnik, NN 146/2005-2745